钦定古今图书集成/明伦汇编/氏族典/第259卷 > 王规
## 钦定古今图书集成/明伦汇编/氏族典/第259卷 > 王规

按《梁书王规传》：“规字威明，琅邪临沂人。祖俭，齐太尉
南昌文宪公。父骞，金紫光禄大夫、南昌安侯。规八岁，
以丁所生母忧，居丧有至性。太尉徐孝嗣每见必为
之流涕，称曰孝童。叔父暕亦深器重之，常曰：‘此儿吾
家千里驹也’。年十二，五经大义并略能通。既长，好学
有口辩。州举秀才，郡迎主簿。起家秘书郎，累迁太子”
舍人，安右南康王主簿，太子洗马。天监十二年，改构
太极殿，功毕，规献《新殿赋》，其辞甚工。拜秘书丞，历太
子中舍人，司徒左西属从事中郎。晋安王纲出为南
徐州，高选僚属，引为云麾谘议参军。久之，出为新安
太守，父忧去职。服阕，袭封南昌县侯，除中书黄门侍
郎，敕与陈郡殷均、琅邪王锡、范阳张缅同侍东宫，俱
为昭明太子所礼。湘东王时为京尹，与朝士宴集，属
规为酒令。规从容对曰：“自江左以来，未有兹举。”特进
萧琛、金紫傅昭在坐，并谓为知言。普通初，陈庆之北
伐，克复洛阳，百僚称贺。规退曰：“道家有云，非为功难，
成功难也。”俄而王师覆没。其识达事机，多如此类。六
年，高祖于文德殿饯广州刺史元景隆，诏群臣赋诗，
同用五十韵，规援笔立奏，其文又美，高祖嘉焉，即日
诏为侍中。大通三年，迁五兵尚书，俄领步兵校尉。中
大通二年，出为贞威将军、骠骑晋安王长史。其年，王
立为皇太子，仍为吴郡太守。俄征为左民尚书，寻以
本官领右军将军，未拜，复为散骑常侍、太子中庶子，
领步兵校尉。规辞疾不拜，于锺山宗熙寺筑室居焉。
大同二年卒，时年四十五。诏赠散骑常侍、光禄大夫，
谥曰章。